Esapulo 38: Ekuĩ Lavivali Kolondavululi
KŨLĨHISA unene wo cisiakata eci cayuva. Ocisiakata caco cambatiwa lalume vavali. Kũlĩhisavo akuyu ava loromeira. Apako aco a posoka ndeti a tunda pi? Apako aco a tunda kofeka yo Kanana. Ivaluka okuti, Avirahama la Isake kuenda Yakoba, va kala ko Kanana. Pole omo lionjala ya kala ko Kanana, Yakoba lepata liaye, va ilukila Kegito. Kaliye eci papita ci soka 216 kanyamo, Mose wa kala loku songuila va Isareli oku enda ko Kanana. Ovo va pitila komunda yimue yi tukuiwa hati, Kadesi.
Vofeka yo Kanana mua kala omanu vãvi. Omo liaco, Mose wa tuma vofeka yaco olondavululi ekũi la vavali. Eye wa va sapuila hati: ‘Kũlĩhisi etendelo liomanu va kasimo. Kũlĩhisivo nda va pama ale ka va pamele. Kũlĩhisi osi yaco nda yima ovina viwa. Enjui lapako amue ofeka yaco.’
Eci olondavululi via tiukila ko Kadesi, va sapuila Mose hati: ‘Ofeka yaco ya posoka.’ Noke va lekisa ku Mose apako amue. Pole alume vamue ekũi kolondavululi va popia hati: ‘Omanu va tunga vofeka yaco vanene haivo va pama. Nda tua seteka oku tambula ofeka yaco, tu ka fa.’
Va Isareli eci va yeva ondaka yaco, va fetika oku kuata usumba walua. Va popia hati: ‘Hĩse nda tua filile Kegito! Ale hĩse nda tua filile mulo vekalasoko! Etu tu ka pondiwa kuenje akãi vetu lomãla vetu va ka kuatiwa. Tu nõli usongui umue oco tu tiukili Kegito.’
Pole olondavululi vimue vivali via kolelele ku Yehova. Omo liaco, va seteka oku tulumula ovitima viomanu. Olonduko viavo Yehosua kuenda Kalembe. Ovo va popia hati: ‘Ko ka yokoki. Yehova o kasi letu. Tu ka tambula ofeka.’ Pole omanu ka va yevele kondaka yaco. Kuenje va seteka oku ponda Yehosua la Kalembe.
Yehova weya oku tema calua kuenje wa sapuila Mose hati: ‘Wosi o kasi leci ci soka akũi avali kanyamo, ka iñila vofeka yo Kanana. Va Isareli va mola ovikomo nda linga Kegito lo vekalasoko, pole ka va kolelele kokuange. Omo liaco, va ka ñuala ñuala vekalasoko ci soka akũi akuãla kanyamo toke omunu wa sulako a fa. Yehosua la Kalembe ovo lika va iñila vofeka yo Kanana.’
Atendelo 13:1-33; 14:1-38.
Apulilo
- Ocisiakata cayuva vociluvialuvia eci o ci lete? Ca tundilila pi?
- Momo lie Mose a tumilile ekũi lavavali kolondavululi kofeka yo Kanana?
- Olondavululi ekũi nye via sapuila Mose eci via tiuka?
- Nye ci lekisa okuti olondavululi vivali via kolelele Yehova? Kuenda vipi via kala olonduko viavo?
- Momo lie Yehova a temẽlele? Kuenda nye Eye a sapuila Mose?
Apulilo akuavo
- Tanga Atendelo 13:1-33.
Velie va nõliwile oco vaka kũlĩhĩse ofeka? Kuenda epuluvi lipi ovo va kuata? (Atend. 13:2, 3, 18-20)
Momo lie Yehosua la Kalembe va litepelele kovisimĩlo lolondavululi vikuavo? Kuenda eci ci tu longisa nye? (Atend. 13:28-30; Mat. 17:20; 2 Va Kor. 5:7)
- Tanga Atendelo 14:1-38.
Momo lie tu kuetele oku yuvula oku lisiõsuĩla vana Yehova a ĩha ovikele vocisoko caye? (Atend. 14:2, 3, 27; Mat. 25:40, 45; 1 Va Kor. 10:10)
Elivulu Liatendelo 14:24 li lekisa ndati okuti Yehova okuetele ocikembe omunu lomunu pokati kafendeli vaye? (1 Olos. 19:18; Olosap. 15:3)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn